CELEX: 52014PC0720
Language: lv
Date: 2015-02-24
Title: Priekšlikums PADOMES LĒMUMS, ar ko atceļ Padomes Lēmumu 77/706/EEK par Kopienas mērķi samazināt patēriņu no primārās enerģijas avotiem jēlnaftas un naftas produktu piegādes grūtību gadījumā un Komisijas Lēmumu 79/639/EEK, ar ko pieņem sīki izstrādātus noteikumus Padomes Lēmuma 77/706/EEK īstenošanai

EIROPAS KOMISIJA
            Brisel?, 24.2.2015
            COM(2014) 720 final
            2014/0342(NLE)
            Priekšlikums
            PADOMES LĒMUMS,
            ar ko atceļ Padomes Lēmumu 77/706/EEK par Kopienas mērķi samazināt patēriņu no primārās enerģijas avotiem jēlnaftas un naftas produktu piegādes grūtību gadījumā un Komisijas Lēmumu 79/639/EEK, ar ko pieņem sīki izstrādātus noteikumus Padomes Lēmuma 77/706/EEK īstenošanai
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               Saskaņā ar Padomes Lēmumu 77/706/EEK Komisija piegādes traucējumu gadījumā var noteikt mērķi samazināt naftas produktu patēriņu par maksimāli 10 %; dalībvalstīm jāveic visi pasākumi, kas vajadzīgi, lai patēriņu attiecīgi samazinātu. Ar minēto lēmumu un Komisijas Lēmumu 79/639/EEK nosaka sarežģītus noteikumus naftas produktu patēriņa samazināšanai piegādes traucējumu gadījumā. Tie nekad nav izmantoti praksē. Proti, Komisija nekad nav noteikusi Kopienas mērķi samazināt naftas produktu patēriņu.
            
            
               Minētie tiesību akti pamatā bija saskaņā ar 1974. gada Starptautisko enerģētikas programmu, kas ir Starptautiskās Enerģētikas aģentūras (IEA) dibināšanas līgums, kurā IEA dalībvalstīm bija prasīts īstenot tādus pasākumus pieprasījuma ierobežošanai, kuri būtu pietiekami, lai patēriņu varētu samazināt par 7 vai 10 % ikreiz, kad minētās valstis saskaras ar naftas piegādes samazinājumu attiecīgi vismaz 7 vai 12 % apmērā.
            
            
               Principā naftas piegādes traucējumus var risināt, palielinot piegādāto apjomu (nododot apritē rezerves vai palielinot vietējo ražošanu) vai samazinot pieprasījumu (pasākumi pieprasījuma ierobežošanai vai pāreja uz citu kurināmā veidu). Gadu gaitā ir pieaugusi drošības rezervju nozīme, un kopumā šādu rezervju nodošana apritē tiek uzskatīta par galveno reaģēšanas līdzekli ārkārtas situācijās (to atbalsta arī IEA). Ja naftas piegādes traucējumu gadījumā apritē nodod naftas drošības rezerves, var ātri nodrošināt trūkstošo apjomu, neietekmējot saimniecisko darbību ES un tās iedzīvotāju ikdienu. Turklāt naftas drošības rezerves bieži tiek finansētas no nodevas, ko maksā patērētāji, kuriem ir leģitīms pamats sagaidīt, ka piegādes traucējumu gadījumā šīs rezerves tik nodotas apritē, nevis tiks ierobežots patēriņš.
            
            
               Saistītā Naftas rezervju direktīva
                  1
                tika pārskatīta 2009. gadā, un tā ir piemērojama no 2013. gada. Ar to ir nostiprināts tiesiskais regulējums attiecībā uz naftas drošības rezervju izveidi un pieejamību, un tajā ir noteikta kārtība, kādā šīs rezerves ir izmantojamas. Tā arī nosaka, ka dalībvalstīs jābūt izstrādātām procedūrām, ar kurām varētu “vispārēji vai specifiski ierobežot patēriņu atkarībā no paredzamo piegāžu deficīta, inter alia prioritārā kārtā piešķirot naftas produktus konkrētām patērētāju kategorijām ”(20. panta 1. punkts). Tas ir svarīgs līdzeklis, kas sekmē enerģētikas politikas vispārējo mērķi par enerģijas piegādes drošību. Pašlaik, kad pārskatītā Naftas rezervju direktīva ir pieņemta un stājusies spēkā, šķiet svarīgi novērst, ka tā nevajadzīgi pārklājas ar noteikumiem Padomes Lēmumā 77/706/EEK.
            
            
               Pamatojoties uz iepriekš minēto, Komisija ierosina, lai Padome atceļ Padomes Lēmumu 77/706/EEK un vienlaikus arī Komisijas Lēmumu 79/639/EEK. 
            
            
               2.APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               Naftas un naftas produktu koordinācijas grupas 2014. gada 23. janvāra sanāksmē tai tika lūgts izteikt viedokli, vai būtu pareizi atcelt Padomes lēmumu. Dalībvalstis atbalstīja iniciatīvu atcelt Padomes lēmumu un Komisijas īstenošanas lēmumu, kas tika pieņemti laikā, kad drošības rezervēm bija mazāka nozīme nekā pašlaik. 
            
            
               Pārskatītās naftas rezervju direktīvas (Padomes Direktīva 2009/119/EK) ietekmes novērtējumā
                  2
                tika izvērtēti alternatīvi līdzekļi reaģēšanai ārkārtas situācijās (pieprasījuma ierobežošana, pāreja uz citu kurināmā veidu un ražošanas apjomu palielināšana) un izklāstītas to nepilnības. Proti, pasākumiem pieprasījuma ierobežošanai ir vajadzīga sabiedrības piekrišana, ko dažkārt var būt grūti saņemt, un tie var negatīvi ietekmēt darījumdarbību un nozaru darbību un apgrūtināt iedzīvotāju pārvietošanās iespējas.
            
            
               3.PRIEKŠLIKUMA JURIDISKIE ASPEKTI
            
            
               Šā priekšlikuma pamatā ir Līguma par Eiropas Savienības darbību (LESD) 122. panta 1. punkts (bij. EK līguma 100. panta 1. punkts un iepriekš bij. EEK līguma 103. panta 4. punkts, kas bija Padomes Lēmuma 77/706/EEK pamatā).
            
            
               Līdz ar minētā lēmuma atcelšanu juridisko pamatu un praktisko lietojumu zaudēs Komisijas Lēmums 79/639/EEK, ar ko pieņem sīki izstrādātus noteikumus Padomes Lēmuma 77/706/EEK īstenošanai. Lai nodrošinātu juridisko noteiktību, būtu jāatceļ arī Komisijas Lēmums 79/639/EEK. To var izdarīt Padome pēc Komisijas priekšlikuma. 
            
            
               2014/0342 (NLE)
            
            
               Priekšlikums
            
            
               PADOMES LĒMUMS,
            
            
               ar ko atceļ Padomes Lēmumu 77/706/EEK par Kopienas mērķi samazināt patēriņu no primārās enerģijas avotiem jēlnaftas un naftas produktu piegādes grūtību gadījumā un Komisijas Lēmumu 79/639/EEK, ar ko pieņem sīki izstrādātus noteikumus Padomes Lēmuma 77/706/EEK īstenošanai
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību un jo īpaši tā 122. panta 1. punktu,
            
         
         
            
               ņemot vērā Eiropas Komisijas priekšlikumu,
            
            
               tā kā:
            
            
               (1)1977. gada 7. novembrī Padome ar Lēmumu 77/706/EEK
                  3
                nolēma izveidot mehānismu, ar ko nosaka Kopienas mērķi samazināt patēriņu no primārās enerģijas avotiem jēlnaftas un naftas produktu piegādes grūtību gadījumā.
            
            
               (2)Komisija 1979. gada 15. jūnijā ar Lēmumu 79/639/EEK
                  4
                pieņēma sīki izstrādātus noteikumus Padomes Lēmuma 77/706/EEK īstenošanai.
            
            
               (3)Ar Lēmumu 77/706/EEK un 79/639/EEK ir noteiktas sarežģītas procedūras, kas gan dalībvalstīm, gan Komisijai rada ievērojamu administratīvo slogu un cita starpā uzliek dažādus ziņošanas pienākumus.  Minētās procedūras nav praktiski izmantotas.
            
            
               (4)Piegādes traucējumu gadījumā ar drošības rezervju palīdzību var ātri un efektīvi nodrošināt trūkstošo apjomu, neietekmējot saimniecisko darbību un neapgrūtinot pārvietošanos. Tāpēc drošības rezerves pašreiz tiek uzskatītas par galveno reaģēšanas līdzekli naftas piegādes traucējumu gadījumā.
            
            
               (5)Turklāt ar Padomes Direktīvu 2009/119/EK ir nostiprināts drošības rezervju regulējums, proti, tā garantē drošības rezervju pieejamību un fizisku piekļuvi tām un nosaka to izmantošanas kārtību.
            
            
               (6)Direktīva 2009/119/EK
                  5
                arī paredz, ka dalībvalstīm jānosaka procedūras, ar kurām vispārēji vai specifiski ierobežot patēriņu, cita starpā prioritārā kārtā piešķirot naftas produktus konkrētām patērētāju kategorijām.
            
            
               (7)Komisijas Normatīvās atbilstības un izpildes programmā regulāri tiek pārskatīti Savienības tiesību akti, lai apzinātu vienkāršošanas un regulatīvā sloga samazināšanas iespējas.
            
            
               (8)Līdz ar Lēmuma 77/706/EEK atcelšanu pamatu zaudēs Komisijas Lēmums 79/639/EEK, ar ko pieņem sīki izstrādātus noteikumus Padomes Lēmuma 77/706/EEK īstenošanai, tāpēc arī tas būtu jāatceļ,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Lēmumu 77/706/EEK un Lēmumu 79/639/EEK atceļ.
            
            
               2. pants
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               3. pants
            
            
               Šis lēmums ir adresēts dalībvalstīm.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  Padomes 2009. gada 14. septembra Direktīva 2009/119/EK, ar ko dalībvalstīm uzliek pienākumu uzturēt jēlnaftas un/vai naftas produktu obligātas rezerves (OV L 265, 9.10.2009., 9.–23. lpp.).
               
               
                  
                     (2)
                  SEC(2008) 2858.
               
               
                  
                     (3)
                  Padomes 1977. gada 7. novembra Lēmums 77/706/EEK par Kopienas mērķi samazināt patēriņu no primārās enerģijas avotiem jēlnaftas un naftas produktu piegādes grūtību gadījumā (OV L 292, 16.11.1977., 9. lpp.).
               
               
                  
                     (4)
                  Komisijas 1979. gada 15. jūnija Lēmums 79/639/EEK, ar ko paredz sīki izstrādātus noteikumus Padomes Lēmuma 77/706/EEK īstenošanai (OV L 183, 19.7.1979., 1. lpp.).
               
               
                  
                     (5)
                  Padomes 2009. gada 14. septembra Direktīva 2009/119/EK, ar ko dalībvalstīm uzliek pienākumu uzturēt jēlnaftas un/vai naftas produktu obligātas rezerves (OV L 265, 9.10.2009., 9. lpp.).